Document ID: 32006D0633

KOMMISSIONENS BESLUTNING
af 15. september 2006
om ændring af beslutning 2005/393/EF for så vidt angår spærrezoner i forbindelse med bluetongue
(meddelt under nummer K(2006) 4132)
(EØS-relevant tekst)
(2006/633/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/75/EF af 20. november 2000 om vedtagelse af specifikke bestemmelser vedrørende foranstaltninger til bekæmpelse og udryddelse af bluetongue hos får (1), særlig artikel 6, stk. 1, andet afsnit, artikel 8, stk. 2, litra d), og stk. 3, artikel 9, stk. 1, litra c), og artikel 19, stk. 3, og
ud fra følgende betragtninger:
(1)
Ved direktiv 2000/75/EF er der fastsat bestemmelser og foranstaltninger til bekæmpelse af bluetongue i Fællesskabet, herunder etablering af beskyttelses- og overvågningszoner og forbud mod, at dyr forlader disse zoner.
(2)
Kommissionens beslutning 2005/393/EF af 23. maj 2005 om beskyttelses- og overvågningszoner i forbindelse med bluetongue og betingelser for flytninger ud af og gennem disse zoner (2) indeholder bestemmelser om afgrænsningen af de overordnede geografiske områder, hvor medlemsstaterne skal etablere beskyttelses- og overvågningszoner (i det følgende benævnt »spærrezoner«) i forbindelse med bluetongue.
(3)
Ved beslutning 2006/591/EF ændrede Kommissionen beslutning 2005/393/EF for så vidt angår afgrænsningen af de fastlagte spærrezoner, efter at de kompetente myndigheder i Nederlandene, Tyskland og Belgien havde indberettet udbrud af bluetongue.
(4)
Den 31. august og den 5. september 2006 underrettede henholdsvis Frankrig og Tyskland Kommissionen om nye bekræftede tilfælde af bluetongue. Som følge af disse nye oplysninger bør beslutning 2005/393/EF ændres, således at spærrezonen kommer til at omfatte det ramte område.
(5)
Under hensyntagen til de foranstaltninger, som de ramte medlemsstater har truffet for at undgå spredning af sygdommen, bør det tillades at flytte modtagelige dyr til overvågningszonen under de berørte kompetente myndigheders opsyn.
(6)
Efter anmodning fra den kompetente myndighed i Nederlandene er det nødvendigt at foretage mindre ændringer af afgrænsningen af den spærrezone, der vedrører Nederlandene.
(7)
For at forhindre yderligere spredning af sygdommen bør denne beslutning hurtigst muligt finde anvendelse.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2005/393/EF foretages følgende ændringer:
1)
Artikel 2 affattes således:
»Artikel 2
Afgrænsning af spærrezoner
Der afgrænses spærrezoner inden for de overordnede geografiske områder, der er opført under zone A, B, C, D, E og F i bilag I.
Fritagelse fra forbuddet mod, at dyr forlader disse spærrezoner, kan kun ske i overensstemmelse med artikel 3, 4, 5 og 6.
For så vidt angår spærrezone E tillader de berørte kompetente myndigheder flytninger mellem Spanien og Portugal af levende dyr af drøvtyggende arter på grundlag af en bilateral aftale.
For så vidt angår spærrezone F tillades flytning af levende dyr af arter, der er modtagelige for bluetongue, samt sæd, æg og embryoner heraf inden for spærrezonen. I medlemsstater, der har etableret en overvågningszone, må flytninger til denne zone dog kun finde sted efter godkendelse fra den kompetente myndighed på bestemmelsesstedet.
Denne beslutning finder i øvrigt ikke anvendelse på flytning af sæd, æg og embryoner, der er indsamlet eller produceret inden den 1. maj 2006.«
2)
Artikel 2a affattes således:
»Artikel 2a
Fritagelse fra forbuddet mod flytning i 20 km-zonen
Uanset artikel 6, stk. 1, litra c), i direktiv 2000/75/EF fritages følgende dyr fra forbuddet mod flytning i 20 km-zonen:
-
dyr, der sendes til direkte slagtning, forudsat at den kompetente veterinærmyndighed giver sin godkendelse
-
dyr, der transporteres til en bedrift inden for 20 km-zonen
-
dyr, der skal transporteres til en bedrift i spærrezonen, forudsat at de kompetente veterinærmyndigheder på oprindelsesstedet og bestemmelsesstedet giver deres godkendelse, og forudsat at dyrene opfylder dyresundhedsbetingelserne fastsat af de kompetente veterinærmyndigheder, herunder i hvert fald betingelserne vedrørende beskyttelse af dyrene mod angreb fra vektorer.«
3)
Bilag I ændres som anført i bilaget til denne beslutning.
Artikel 2
Denne beslutning anvendes fra dagen efter offentliggørelsen i Den Europæiske Unions Tidende.
Artikel 3
Denne beslutning er rettet til medlemsstaterne.
Udfærdiget i Bruxelles, den 15. september 2006.

Labels: 0
3
8
6
15